CELEX: 32018D0219
Language: bg
Date: 2018-01-23 00:00:00
Title: Решение (ЕС) 2018/219 на Съвета от 23 януари 2018 година за сключване на Споразумението между Европейския съюз и Конфедерация Швейцария за свързване на техните системи за търговия с емисии на парникови газове

16.2.2018   
            
            
               BG
            
            
               Официален вестник на Европейския съюз
            
            
               L 43/1
            
         РЕШЕНИЕ (ЕС) 2018/219 НА СЪВЕТА
   от 23 януари 2018 година
   за сключване на Споразумението между Европейския съюз и Конфедерация Швейцария за свързване на техните системи за търговия с емисии на парникови газове
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз и по-специално член 192, параграф 1, във връзка с член 218, параграф 6, втора алинея, буква а) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:
   
               (1)
            
            
               В съответствие с Решение (ЕС) 2017/2240 на Съвета (2), на 23 ноември 2017 г. бе подписано Споразумение между Европейския съюз и Конфедерация Швейцария за свързване на техните системи за търговия с емисии на парникови газове („споразумението“), при условие че то бъде сключено на по-късна дата.
            
         
               (2)
            
            
               Системите за лимит и търговия представляват политически инструменти за разходоефективно намаляване на емисиите на парникови газове. Очаква се свързването на системите за лимит и търговия да доведе до по-широкообхватно остойностяване на въглеродните емисии, до увеличение на възможностите за намаляване на емисиите и до подобряване на разходоефективността на търговията с емисии. Разработването на добре функциониращ международен въглероден пазар посредством свързване отдолу-нагоре на системите за търговия с емисии („СТЕ“) представлява дългосрочна политическа цел на Съюза и на международната общност, по-специално като средство за постигане на целите в областта на климата, включително и на целите по Парижкото споразумение относно изменението на климата.
            
         
               (3)
            
            
               Споразумението следва да бъде одобрено.
            
         
               (4)
            
            
               От основно значение е въздухоплаването да бъде включено в Швейцарската СТЕ с цел свързването на Швейцарската СТЕ със СТЕ на ЕС. Швейцарската СТЕ все още не обхваща въздухоплаването, но Конфедерация Швейцария подготвя правила за разширяване на обхвата на своята СТЕ чрез включването в нея на въздухоплаването. Споразумението не следва да влиза в сила преди да са установени посочените правила и преди да бъде изменено приложение I, част Б към споразумението, така че да се позовава на тези правила,
            
         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Конфедерация Швейцария за свързване на техните системи за търговия с емисии на парникови газове се одобрява от името на Съюза (3).
   Член 2
   1.   Председателят на Съвета посочва лицето(ата), упълномощено(и) да извърши(ат) от името на Съюза размяна на инструментите за ратифициране или одобрение, предвидени в член 21 от споразумението, за да се изрази съгласието на Съюза да бъде обвързан със споразумението (4).
   2.   Инструментът на Съюза за одобрение се нотифицира едва когато Конфедерация Швейцария приведе в действие необходимите правила за разширяване на обхвата на своята СТЕ чрез включването в нея на въздухоплаването и когато приложение I, част Б към споразумението бъде съответно изменено.
   Член 3
   Настоящото решение влиза в сила на двадесетия ден след публикуването му в Официален вестник на Европейския съюз.
   
   
      Съставено в Брюксел на 23 януари 2018 година.
      
         
            За Съвета
         
         
            Председател
         
         В. ГОРАНОВ
      
   
   
      (1)  Одобрение от 12 декември 2017 г. (все още непубликувано в Официален вестник).
   
      (2)  Решение (ЕС) 2017/2240 на Съвета от 10 ноември 2017 година за подписване от името на Съюза и временно прилагане на Споразумението между Европейския съюз и Конфедерация Швейцария за свързване на техните системи за търговия с емисии на парникови газове (ОВ L 322, 7.12.2017 г., стр. 1).
   
      (3)  Споразумението беше публикувано в ОВ L 322, 7.12.2017 г., стр. 3, заедно с решението за подписването му.
   
      (4)  Датата на влизане в сила на споразумението се публикува в Официален вестник на Европейския съюз от Генералния секретариат на Съвета.